༑བདེ་བ་མྱངས་པའི་མཐའ་ལ།།སྡུག་བསྔལ་མེད་པ་ཡིན་ན།།བདེ་བ་བདེ་བར་མ་ཚོར།།སྡུག་བསྔལ་ཅན་དུ་མངོན་ཡོང༌།།སྡུག་བསྔལ་མྱངས་པའི་མཐའ་མར།།བདེ་བའི་ལམ་ཞིག་མེད་ན།།སྡུག་པོའི་མི་ཚེ་མི་སྐྱེལ།།འཆི་བའི་ལམ་ལ་ལོས་འགྲོ།།དགྲ་འདུལ་བུ་ཁྲིད་ཟུང་གིས།།བདེ་བའི་གནས་ལ་རོལ་སྐབས།།ལྕམ་ཆུང་ལྷ་མཛེས་གང་དེས།།འཕྲིན་ཡིག་ཆར་པ་བབས་བབས།།རྔན་པ་ཆུ་མོ་བཞུར་བཞུར།།བསྐུར་ཡང་དགྲ་འདུལ་བློ་ལ།།འཆར་རྒྱུ་བུ་ཁྲིད་ཁོ་ན།།སྐབས་རེ་འབྲོང་རྩེའི་ཕྱོགས་ལ།།བློ་དོགས་མེད་པ་བཟོ་ཕྱིར།།ལས་བྲེལ་ཆེ་ལུགས་སོགས་ཀྱི།།ཡི་གེ་རེ་ཟུང་བསྐུར་ཞིང༌།།ཆུང་ནས་གསོ་སྐྱོང་གནང་མཁན།།ཡབ་ཡུམ་ཐུག་འཕྲད་ཆེད་དུ།།ཐེངས་གཉིས་འབྲོང་རྩེར་བསྐྱོད་ལས།།གཞན་ནི་རྒྱལ་རྩེར་འབྱར་རོ།།འབྲོང་རྩེར་སྡོད་པའི་རིང་ལའང༌།།ལྕམ་ཆུང་ལྷ་མཛེས་གང་དེ།།མཛེས་པའི་བུ་ཁྲིད་ཡིན་སྙམ།།དགའ་རྒུར་རོལ་བ་ཙམ་ལས།།སེམས་པ་གཏད་པ་མེད་དོ།།དེ་ལྟར་ཟློས་གར་འཁྲབས་ཏེ།།རིང་པོའི་རྫོང་སྡོད་ལོ་གསུམ།།འཁྱུག་ཙམ་ཞིག་ལ་རྫོགས་པས།།ཡང་བསྐྱར་ཁག་འདོགས་ལོ་གཅིག།ཞུས་པའམ་རྫོགས་པར་གྱུར་སྟབས།།བྱམས་པ་འཁྲིད་ན་མི་འགྲིག།བྱམས་པ་བཞག་ན་སྙིང་རྗེ།།བྱམས་པ་སྦ་ཁུག་ནང་གི།གཡང་ཊཾ་ཡིན་ན་སྙམ་སྙམ།།ཅི་བྱ་གཏོལ་བྲལ་ངང་ནས།།བུ་ཁྲིད་གདོང་ལ་བལྟ་སྐབས།།བུ་ཁྲིད་སེམས་སྡུག་ན་ཟུག།བཅོས་མའི་འཛུམ་གྱིས་སྦས་ཏེ།།དགྲ་འདུལ་བདེ་ཆེད་ངག་ནས།།སེམས་གསོའི་གླུ་དབྱངས་འདི་སྐད།།